प्रणव र मायांका विजेता
हल्चोकमै शुक्रबार सम्पन्न दसौं सहवीर स्मृति खुला लनटेनिसमा आर्मीका प्रणव खनाल र पुलिस क्लबकी मायांका राणाले उपाधि जितेका छन् ।
काठमाडौँ — हल्चोकमै शुक्रबार सम्पन्न दसौं सहवीर स्मृति खुला लनटेनिसमा आर्मीका प्रणव खनाल र पुलिस क्लबकी मायांका राणाले उपाधि जितेका छन् ।पुरुष एकलको फाइनलमा प्रणवले ललितपुरका जितेन्द्र परियारलाई ७–५, ३–६, ६–० को सेटमा हराएर उपाधि जिते । महिला एकलको फाइनलमा मायांकाले आफ्नै बहिनी माहिकालाई ६–४, ३–६, ६–३ ले पराजित गरी उपाधि हत्याइन् । दुवैतर्फका विजेताले ६० हजार र उपविजेताले ३० हजार रुपैयाँ पुरस्कार पाएका थिए । ब्याडमिन्टन र टेनिसका अन्य इभेन्टका खेल बिहीबारै सकिएका थिए ।सशस्त्र प्रहरी महानिरीक्षक सिंहबहादुर श्रेष्ठले खेलाडीलाई पुरस्कृत गर्दै प्रतियोगिताले छरिएर रहेका प्रतिभावान खेलाडीलाई एकीकृत गर्दै क्षमता प्रस्फुटन गर्ने अवसर प्रदान गरेको बताए । उनले प्रतियोगिता आयोजना गर्नु संगठनमात्र नभई राष्ट्रका लागि समेत महत्त्वपूर्ण योगदान रहने अपेक्षा व्यक्त गरे ।सशस्त्र प्रहरी बल केन्द्रीय खेलकुद समितिका अध्यक्ष सशस्त्र प्रहरी अतिरिक्त महानिरीक्षक शैलेन्द्र खनालले राष्ट्रिय स्तरका तीनवटै प्रतियोगितामा उल्लेख्य सहभागिता रहेको बताए ।